**Druga Srbija** (engl. ) je izraz koji se koristi u srpskim intelektualnim krugovima. Nastao je na osnovu knjige „*Druga Srbija*" (Ivan Čolović, Aljoša Mimica, Beogradski Krug, Borba, 1992), a predstavlja zbirku od 80 govora sa 10 javnih tribina u Beogradu tokom proleća 1992. Govori su predstavljali otvoreni protest protiv diktature, medijskog jednoumlja, rasta nacionalizma i rata. 

> Druga Srbija je ona Srbija koja se ne miri sa zločinom.
> 
> – Radomir Konstantinović

Glavna aktivnost Druge Srbije početkom jugoslovenskih ratova bili su antiratni protesti u Beogradu 1991-1992 godine, koje su vodili Žene u crnom, Centar za antiratnu akciju i Beogradski krug. „Druga Srbija" je postala sinonim otpora svih koji su odbili da se pomire sa vlašću i nacionalističkom ideologijom i podržavaju novu, različitu, paralelnu Srbiju. Izraz se često koristi sa ciljem tačnog razdvajanja od nacionalista, populista i drugih militarističkih opcija kao i vladine opcije. U istom značenju se upotrebljava i izraz **građanska Srbija**. Ponekad se istoričarka Latinka Perović naziva "majkom druge Srbije", dok se filozof Radomir Konstantinović naziva "guru druge Srbije".

Obnova ideje „Druge Srbije" započela je 2002. godine kada je Helsinški odbor za ljudska prava objavio knjigu „*Druga Srbija – deset godina posle (1992-2002)*". Latinka Perović u svom predgovoru govori o „nacional boljševičkoj ideologiji u Srbiji" koja je „do ludila fanatizovala mase", a kao glavnog nacionalističkog ideologa imenuje Dobricu Ćosića. Radomir Konstantinović u svom predgovoru kaže da „srpski nacionalizam ne pristaje na Haški tribunal onako kako ne pristaje na suočavanje sa sopstvenim zločinima", i zato je Druga Srbija i dan-danas „jedina moguća budućnost Srbije". U oktobru 2002. godine Mirko Đorđević, Milan Đorđević, Filip David, Dragan Velikić, Predrag Čudić, Vladimir Arsenijević, Bogdan Bogdanović, Radmila Lazić i Laslo Vegel su uputili „*Pismo upozorenja srpskoj kulturnoj javnosti*" u kojem kažu da je u Srbiji „sve prisutnije ponovno oživljavanje radikalnog nacionalizma" i da „sprega struktura moći od SANU do Generalštaba i Crkve, uz učešće partijskih moćnika, stvara atmosferu (…) novog jednoumlja".

2007. godine je pokrenut sajt „Peščanika", sa rubrikom koja je nazvana „Druga Srbija", čiji su autori opisani kao „intelektualci građanske orijentacije".

Izvori
------

1. ↑  Filozofija Srbije
2. ↑  Antiratne i mirovne ideje u istoriji Srbije i antiratni pokreti do 2000. godine
3. ↑  „The Other Serbia". Arhivirano iz originala na datum 2005-02-19. Pristupljeno 2010-04-06.
4. ↑  „The Other Serbia". Arhivirano iz originala na datum 2004-11-04. Pristupljeno 2010-04-06.
5. ↑  Očekujem da građanska Srbija izađe na biralište
6. ↑  „Druga, građanska Srbija, Srbija kojoj se žuri". Arhivirano iz originala na datum 2013-04-19. Pristupljeno 2010-04-07.
7. ↑  Latinka Perović: Majka "Druge Srbije"[*mrtav link*]
8. ↑  Konstantinović, guru 'druge Srbije', ispraćen šapatom
9. ↑  SLOBODAN ANTONIĆ Izvorna i projektovana Druga Srbija II

Vidi još
--------

* Beogradski krug
* *Filosofija palanke*
* Antiratni protesti u Beogradu 1991-1992
* Ivan Stambolić
* Peščanik
* E-novine

Vanjske veze
------------

* Druga Srbija - deset godina posle: 1992-2002
* Koraks, Prva i Druga Srbija